Slika na kojoj se prikazuje simbol, emblem, crveno, logotip

Opis je automatski generiran

VLADA REPUBLIKE HRVATSKE

Zagreb, 17. rujna 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo zaštite okoliša i zelene tranzicije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o provedbi mjere Projekti s trećim zemljama |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

Na temelju članka 100. stavka 5. točke 3. Zakona o klimatskim promjenama i zaštiti ozonskog sloja (Narodne novine, broj 127/19) i članka 31. stavka 2. Zakona o Vladi Republike Hrvatske („Narodne novine“ broj: 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ donijela

**ODLUKU** **O PROVEDBI MJERE PROJEKTI S TREĆIM ZEMLJAMA**

I.

S ciljem pružanja pomoći trećim zemljama u postizanju klimatskih ciljeva zadužuje se Ministarstvo zaštite okoliša i zelene tranzicije, u suradnji s Fondom za zaštitu okoliša i energetsku učinkovitost, tijekom 2024. godine, intenzivirati pomoć Bosni i Hercegovini u provedbi mjera koje će doprinijeti ublažavanju i prilagodbi klimatskim promjenama.

II.

Zadužuje se Ministarstvo zaštite okoliša i zelene tranzicije, u suradnji s Fondom za zaštitu okoliša i energetsku učinkovitost, u 2024. godini, provesti mjeru „Projekti s trećim zemljama“ iz Plana korištenja financijskih sredstava dobivenih od prodaje emisijskih jedinica putem dražbi u Republici Hrvatskoj od 2021. do 2025. (KLASA: 022-03/21-04/76; URBROJ: 50301-05/27-21-3, od 18. lipnja 2021. i KLASA: 022-03/22-04/82; URBROJ: 50301-05/27-22-2, od 9. ožujka 2022.).

III.

Zadužuje se Ministarstvo zaštite okoliša i zelene tranzicije u suradnji s Fondom za zaštitu okoliša i energetsku učinkovitost u 2024. godini osigurati sredstva za provedbu mjere „Projekti s trećim zemljama“ iz prihoda dobivenih od prodaje emisijskih jedinica u Republici Hrvatskoj u maksimalnom iznosu od 5 milijuna eura. Fond za zaštitu okoliša i energetsku učinkovitost će iznos od 2,9 milijuna eura uplatiti u korist državnog proračuna Republike Hrvatske – za korist Ministarstva zaštite okoliša i zelene tranzicije. Ministarstvo zaštite okoliša i zelene tranzicije će osigurati 2,1 milijuna eura do ukupnog iznosa od 5 milijuna eura na aktivnosti A779048 - Pružanje pomoći trećim zemljama za klimatske programe, izvor 43.

IV.

Zadužuje se Ministarstvo zaštite okoliša i zelene tranzicije s Fondom za zaštitu okoliša i energetsku učinkovitost sklopiti sporazum kojim će se regulirati međusobna prava i obveze vezane uz uplatu osiguranih sredstava u svrhu financiranja mjere „Projekti s trećim zemljama“.

V.

Zadužuje se Ministarstvo zaštite okoliša i zelene tranzicije, u IV. kvartalu 2024. godine, u svrhu provedbe mjere „Projekti s trećim zemljama“, objaviti javni poziv za dodjelu financijskih sredstava za projekte ublažavanja i prilagodbe klimatskih promjena u Bosni i Hercegovini s ukupno raspoloživim iznosom od 5 milijuna eura.

VI.

Za koordinaciju svih aktivnosti vezanih za provedbu ove Odluke određuje se Ministarstvo zaštite okoliša i zelene tranzicije.

VII.

Ova Odluka stupa na snagu danom donošenja, a objavit će se u „Narodnim novinama“.

Klasa:

Urbroj:

Zagreb,

Predsjednik

mr. sc. Andrej Plenković

OBRAZLOŽENJE

Vlada Republike Hrvatske je na sjednici održanoj 18. lipnja 2021. godine donijela Odluku o donošenju Plana korištenja financijskih sredstava dobivenih od prodaje emisijskih jedinica putem dražbi u Republici Hrvatskoj za razdoblje od 2021. do 2025., koji je izmijenjen i dopunjen 9. lipnja 2022. godine (u daljnjem tekstu: Plan), pri čemu se zadužuje Ministarstvo zaštite okoliša i zelene tranzicije (u daljnjem tekstu: MZOZT) provesti Plan u suradnji s Fondom za zaštitu okoliša i energetsku učinkovitost (u daljnjem tekstu: FZOEU).

U Planu se navode mjere koje su prihvatljive za financiranje sredstvima od prodaje emisijskih jedinica putem dražbi prema Zakonu o klimatskim promjenama i zaštiti ozonskog sloja (Narodne novine, broj 127/19), među ostalim i za financiranje mjera ublažavanja klimatskih promjena i prilagodbe klimatskim promjenama u trećim državama.

Ovom Odlukom se zadužuje MZOZT u suradnji s FZOEU, provesti mjeru iz Plana „Projekti s trećim zemljama“, koja se nalazi unutar poglavlja 4.4. Istraživanje i razvoj, stručna podrška i projekti s trećim zemljama (IR).

Na ovaj način MZOZT u suradnji s FZOEU u 2024. godini osigurava sredstva iz prihoda dobivenih od prodaje emisijskih jedinica u Republici Hrvatskoj u maksimalnom iznosu od 5 milijuna eura, od čega će FZOEU sredstva u iznosu od 2,9 milijuna eura uplatiti u korist državnog proračuna - za korist MZOZT-a, a MZOZT će osigurati preostali dio u iznosu od 2,1 milijuna eura na aktivnosti A779048 - Pružanje pomoći trećim zemljama za klimatske programe, izvor 43.

U svrhu provedbe mjere „Projekti s trećim zemljama“ MZOZT će se izraditi javni poziv za dodjelu financijskih sredstava za projekte, koji doprinose klimatskim ciljevima, cilju smanjenja emisija stakleničkih plinova i cilju prilagodbe klimatskim promjenama. To uključuje financiranje izrade akcijskih planova prilagodbe klimatskim promjenama koji se temelje na analizama ranjivosti na klimatske promjene. Financirat će se i pilot projekati s ciljem smanjivanja potrošnje isporučene energije i smanjenja emisija stakleničkih plinova kao i mjere povećanja korištenja obnovljivih izvora energije i povećanja energetske učinkovitosti u projektnoj cjelini prijavitelja i/ili partnera (pokazatelji su: ušteda energije, smanjenje emisija stakleničkih plinova, dodatna instalirana snaga za proizvodnju električne energije iz OIE, izrađeni planovi i/ili akcijski planovi klimatske neutralnosti. Prijavitelji mogu biti jedinice lokalne samouprave, javne ustanove i javna poduzeća, neprofitne organizacije. Predviđena je minimalna vrijednost prijave po prijavitelju od 100.000 eura a maksimalna 1 milijun eura. Udio sufinanciranja je 90% opravdanih troškova realizacije projektne prijave.

Poziv će se objaviti na mrežnim stranicama MZOZT te će se u suradnji s MRRFEU (provodi program pomoći Hrvatima u BIH) komunicirati poziv prema potencijalnim korisnicima u Bosni i Hercegovini. MZOZT će osnovati Odbor za odabir projekata u kojem će sudjelovati stručnjaci iz MZOZT i FZOEU.

Ugovorom se utvrđuje iznos odobrenih bespovratnih sredstava, uvjeti i način korištenja kao i sve ostale ključne obveze prijavitelja. Koristit će se metoda nadoknade što znači da će uplate ići po zahtjevu za nadoknadom nastalih i u cijelosti plaćenih prihvatljivih troškova. Prijavitelj podnosi zahtjev za nadoknadom sredstava, koje uključuje Izvješće o napretku provedbe projekta, Ministarstvu na tromjesečnoj bazi, odnosno u roku od 15 dana od isteka svaka 3 mjeseca od sklapanja Ugovora o dodjeli bespovratnih sredstava. Korisnik Zahtjev za nadoknadom sredstava može podnijeti ukoliko je iznos koji se potražuje u sklopu Zahtjeva minimalno 10.000 eura.

Uzimajući u obzir EU prioritet ozelenjivanja zapadnog Balkana i nacionalni prioritet prekogranične i regionalne suradnje s Hrvatima u Bosni i Hercegovini, provedba mjera „Pomoć trećim zemljama“ obuhvatit će Bosnu i Hercegovinu i to Županiju Zapadnohercegovačku, Hercegbosansku županiju, Županiju Posavsku, Hercegovačko-neretvansku županiju, Županiju Središnja Bosna, Zeničko-dobojsku županiju, Tuzlansku županiju, Sarajevsku županiju, Banja Luku, Derventu, Prijedor, Bosanski Brod i Brčko distrikt. Korisnici projekta bile bi jedinice lokalne samouprave, javne ustanove i javna poduzeća te neprofitne organizacije.

Hrvatska na godišnjoj razini, sukladno propisanim obvezama, koji proizlaze iz EU zakonodavstva, izvješćuje Europsku komisiju o načinu trošenja financijskih sredstava od dražbi emisijskih jedinica te o pruženoj pomoći trećim zemljama za klimatske ciljeve, što je ujedno i obveza Republike Hrvatske koja proizlazi i iz članstva u UN-ovoj Okvirnoj konvenciji o promjeni klime (UNFCCC).

Iz navedenih razloga predlaže se usvojiti ova Odluka.